Suid Afrikaanse Nuus Thread - Page 216 - Stormfront
Page 216 of 226 « First < 116 166 202 203 204 205 206 207 208 209 210 211 212 213 214 215 216 217 218 219 220 221 222 223 224 225 226 >
01-06-2010, 01:34 AM #2151
'n Skande, hartseer, onaanvaarbaar en tipies Tshwane.
Dít is van die publiek se kommentaar oor die verwaarlosing en agteruitgang van die begraafplase in Pretoria.
Beeld het sedert einde verlede jaar talle klagtes ontvang van inwoners wat by begraafplase in die stad besoek afgelê het.
Sommige lesers vertel hulle het besluit om self in te spring en grafte skoon te maak.
Ander het hul teleurstelling uitgespreek en sê dit is hartseer om hul geliefdes se "rusplekke" in so 'n toestand te sien.
Beeld het gister 'n paar begraafplase besoek en gevind talle grafte is heeltemal toegegroei, onkruid staan plek-plek skouerhoogte, vullisblikke loop oor en baie voetpaadjies is onbegaanbaar.
Mnr. Nico Botha van Pretoria-Noord sê hy is met 'n "swaar gemoed" by die Zandfontein-begraafplaas in die weste van Pretoria weg toe hy sy ma se graf kort voor Kersfees besoek het.
"Dit maak 'n man hartseer om die plek so te sien. Dit is duidelik die munisipaliteit het die begraafplaas maande laas skoongemaak."
'n Amptenaar van die metroraad het gister by dié begraafplaas gesê sy hoop dit gaan binnekort skoongemaak word. "Daar was voorheen 'n maatskappy wat 'n tender gehad het om die begraafplaas in stand te hou. Dit is om die een of ander rede nie meer die geval nie.
"Ek kan nie onthou wanneer laas die begraafplaas se gras gesny is nie. En glo my, ons kry baie klagtes daaroor," het die amptenaar moedeloos vertel.
'n Leser het in 'n SMS aan Beeld gesê die Rebeccastraat-begraafplaas is "in totale verval en tipies Tshwane se swak dienslewering".
Me. Tessa Ernest, Tshwane se burgemeesterskomiteelid vir omgewingsbestuur, sê 'n tenderproses wat lank sloer, is die rede waarom die begraafplase se instandhouding nie na wens is nie.
"Dit is baie frustrerend, die tender is lank gelede geadverteer, teruggetrek en weer geadverteer. Ek is nie seker hoe ver die proses is nie."
Ernest kon nie aandui wanneer laas die begraafplase skoongemaak is nie.
01-06-2010, 01:36 AM #2152
Debat op Facebook oor FNB se 'rassisme'
'n Vuurwarm debat woed onder lede van 'n Facebook-groep oor First National Bank (FNB) se nou omstrede beursskema waardeur net swart kinders bevoordeel kan word.
Die Facebook-groep "No to FNB Racism!" het teen gistermiddag reeds 1 252 lede gehad.
Mnr. Manie Bosman van Pretoria het dié groep verlede Maandag gestig nadat dit aan die lig gekom het FNB bied geldelike studiehulp aan werkers met laerskoolkinders en wat minder as R100 000 per jaar verdien.
Talle mense het gedreig om van bank te verander nadat Die Burger in Desember hieroor berig het.
Me. Jeanne de Waal skryf op die Facebook-blad nie net FNB nie, maar ook ander groot maatskappye sal steun van die regering verloor as hulle nié rassisties is nie.
Hoewel die meeste van die Facebook-groeplede die beweerde rassisme by FNB veroordeel, is daar ook lede soos mnr. Lionel Ricardo Adendorf wat beweer die groep is " 'n regsgesinde AfriForum" en dat hy sy swart vriende gaan vra om aan die groep te onttrek.
Bosman, 'n oud-joernalis wat al langer as 'n dekade Christelike leiersopleiding in Afrika doen, het gister gesê hy het ná die berig in Die Burger besluit om die Facebook-groep te stig.
"As ons in die apartheidsbedeling bereid was om teen rassisme op te staan, moet ons dit nou ook doen. 'n Mens sal altyd verregse- en linkse reaksies op 'n Facebook-groep soos hierdie kry, maar oor die algemeen is die dialoog goed en interessant.
"Die doel met die Facebook-groep is nie net om vir FNB en die regering te sê dié soort rassisme is onaanvaarbaar nie, maar ook om dialoog tussen mense van alle rasse aan te help."
Bosman het gesê die vinnig groeiende getal lede bevestig sy gevoel dat die land gereed is vir debat oor omgekeerde diskriminasie.
Dr. Michael Jordaan, uitvoerende hoof van FNB, het vroeër gesê die omstrede beursskema is deel van 'n swartbemagtigingsaksie en dat die bank ingevolge regsadvies net swart kinders mag steun.
Dr. Dirk Hermann, adjunkbestuurshoof van Solidariteit, en Jordaan het tydens 'n vroeëre ontmoeting ooreengekom dat die bank wittes by die transaksie sal insluit indien die wet dit toelaat.
Hermann glo nie daar is enige wetlike gronde vir FNB se eksklusiewe bevoordeling nie. Solidariteit en FNB se regspanne ontmoet op 11 Januarie.
01-06-2010, 01:40 AM #2153
De Kock-kwytskelding kan tot massaprotes lei, waarsku DA
Pres. Jacob Zuma se reputasie sal onherstelbare skade ly as hy presidensiële kwytskelding aan die voormalige Vlakplaas-bevelvoerder Eugene de Kock verleen.
Só het mnr. James Selfe, DA-woordvoerder oor korrektiewe dienste, gister in 'n verklaring gesê.
Volgens hom sal gewone Suid-Afrikaners nooit De Kock se kwytskelding aanvaar nie en dit sal byna vir seker tot massaprotes lei.
Die Burger het eergister berig dat De Kock, wat twee keer lewenslange tronkstraf opgelê is en tot nog 212 jaar tronkstraf gevonnis is, glo hy gaan vanjaar nog vrygelaat word.
'n Goeie vriend van De Kock, die voormalige spioen mnr. Kevin Woods, het dié moontlikheid bevestig.
Daar word beweer dat De Kock se vrylating die weg sal baan vir 'n presidensiële kwytskelding van die veroordeelde bedrieër Schabir Shaik.
Volgens Selfe kan kwytskelding op twee voorwaardes toegeken word, naamlik om 'n verkeerde vonnis reg te stel of om 'n veroordeelde te begenadig wanneer dit in openbare belang is.
"Dié voorwaardes het nóg op De Kock nóg op Schaik betrekking, en geeneen van hulle het al hul skuld aan die gemeenskap terugbetaal nie," het Selfe gesê.
Schaik het minder as twee en 'n halwe jaar van sy vonnis van 15 jaar uitgedien, terwyl De Kock slegs 13 jaar van sy twee lewenslange vonnisse uitgedien het.
" 'n Besluit om enige van dié twee misdadigers vry te laat, sal 'n vernietigende slag vir die reg in Suid-Afrika wees."
01-12-2010, 03:06 AM #2154
'Poppe gaan dán dans oor wapens'
Wanneer die nuwe amnestietydperk vir die indien van vuurwapens, ammunisie en vuurwapenonderdele verstryk, "gaan die poppe dans".
So het mnr. Nathi Mthethwa, minister van polisie, gister op 'n mediakonferensie van die Nasionale Persklub in Pretoria gesê waar hy 'n nuwe amnestietydperk vir die inhandiging van vuurwapens aangekondig het.
Dié amnestietydperk, wat in November aangekondig is, verstryk op 11 April.
Daarna sal streng opgetree word teen mense wat met ongelisensieerde vuurwapens betrap word, het Mthethwa gesê. "Soos hulle op Afrikaans sê: Die poppe gaan dan dans."
Talle wapens wat in rooftogte gebruik word, is by wettige vuurwapeneienaars gesteel, het Mthethwa gesê.
Met die vorige amnestie vyf jaar gelede is sowat 98 000 wapens ingehandig waarvan die oorgrote meerderheid wettige lisensies gehad het.
Die aankondiging van die nuwe amnestietydperk volg nadat die hooggeregshof in Pretoria verlede jaar beslis het die Suid-Afrikaanse Jagters-en-Wildbewaringsvereniging (SAJWV) het 'n prima facie-saak wat die ongrondwetlikheid van sekere bepalings van die nuwe Wet op Vuurwapenbeheer betref.
Die hof het beslis alle vuurwapenlisensies wat ingevolge die Wet op Vuurwapens en Ammunisie van 1969 uitgereik is, sal geldig bly tot en met die afhandeling van die aansoek wat op 29 Maart aangehoor word.
Die polisie is hoopvol om voor dan 'n skikking met die SAJWV te bereik, het me. Jennifer Irish-Qhobosheane, sekretaris van die Suid-Afrikaanse Polisiediens, gesê.
Mthethwa het gesê die ideaal is om eendag 'n wapenvrye Suid-Afrika te hê. "Daar is mense wat tot 20 wapens (wettig) in hul besit het. Dit is te veel," het Mthethwa gesê.
Hy het gevra dat mense wat weet van versteekte wapens wat vir die bevrydingstryd bedoel was, dit aan die polisie moet uitwys sodat dit opgespoor en vernietig kan word.
Die minister het ook mense gevra wat ongelisensieerde vuurwapens het – of gelisen-sieerde vuurwapens wat hulle nie meer gebruik nie – om dit by polisiekantore in te handig. Die publiek moet ook die polisie inlig oor mense wat in besit van onwettige vuurwapens, vuurwapendele en ammunisie is, het Mthethwa gesê.
Die polisie soek ook inligting oor wapens en ammunisie wat die land onwettig binnegekom het.
Al die vuurwapens wat ingehandig word, sal forensies ondersoek word om te bepaal of hulle in 'n misdaad gebruik is en dan vernietig word.
01-13-2010, 01:36 AM #2155
R12 000 uitgeloof ná wrede honddood
'n Beloning van R12 000 word nou uitgeloof vir enigiemand wat kan sê wie 'n miniatuur-dobermann met klappers in 'n hondehok opgeblaas het.
Me. Ans Botha, bestuurder van die Heidelbergse Dierebeskermingsvereniging (DBV), het gister gesê 'n Johannesburgse man het ná die Beeld-berig oor die voorval R10000 op die skuldige(s) se kop gesit.
Die voorval het vermoedelik Oujaarsaand naby die DBV se Heidelberg-kantoor gebeur.
Nóg 'n leser het 'n bykomende R1000 aangebied vir inligting wat tot die aankeer van die booswig(te) kan lei. Die Heidelbergse DBV het ook 'n beloning van R1000 aangebied.
Beeld het verlede week berig hoe 'n kind, wit van die skrik, by dié DBV-tak aangekom en vertel het van die hok met die hondekarkas waarop hy in 'n stuk veld afgekom het. Die stuk veld, waarop mense gewoonlik met kwadfietse ry, is naby die DBV se kantore. Die hondjie se gesig was erg verbrand.
Intussen het die Facebook-groep Ban Fireworks in South Africa!, wat verlede week gestig is, teen gistermiddag 13781 lede gehad. Die ledetal van die groep, wat hom beywer vir óf 'n verbod op vuurwerk óf baie beter regulering daarvan, groei daagliks.
Die beloning vir inligting oor die booswig(te) wat 'n brandende klapper in 'n kat se anus gedruk het, is eergister wéér verhoog en staan nou al op R40 000.
Die beloning word deur Beeld-lesers en 'n dierebeskermingsgroep aangebied vir inligting wat tot die suksesvolle vervolging lei van wie ook al Kattie, die kat van me. Elmari van Rensburg van Vanderbijlpark, so grusaam doodgemaak het.
'n Man van Middelburg wat anoniem wil bly, het die bedrag eergister tot R40 000 verhoog. Van Rensburg is verstom oor die reaksie en het almal bedank.
Die Vanderbijlpark-polisie ondersoek 'n klag ingevolge die Wet op Dierebeskerming en 'n private speuragentskap van Pretoria het gister ook begin met hul ondersoek om die skuldige(s) aan die man te bring.
01-13-2010, 04:43 AM #2156
Verdagte na aan burgemeester vas oor rooftog
'n Skokwarrel het die Bela-Bela Munisipaliteit in die feestyd getref toe 'n senior amptenaar in die kantoor van die burgemeester aangekeer is in verband met die rooftog ná die ontploffing by 'n kluis in die nuwe munisipale kantore.
Me. Henriëtta Ledwaba, burgemeester, het vandeesweek teen druktyd haar skok uitgespreek oor die ontwikkeling rondom die ondersoek. Haar persoonlike assistent, mnr. Elliot Molala, het intussen in die hof verskyn saam met nóg 'n beskuldigde, mnr. Eric Sebela. Honderdduisende rand en vuurwapens is destyds vermis ná die opspraakwekkende rooftog in September verlede jaar. Dit is as "professionele stuk werk" bestempel. Supt. Abel Phetla, speurhoof van die polisie op Bela-Bela, het kort voor druktyd aan Die Pos die inhegtenisname van Molala en Sebela bevestig.
Volgens hom is vier van sy speurders warm op die spoor van nog 'n verdagte. Hulle het vandeesweek hul ondersoek in Bloemfontein in die Vrystaat voortgesit. Ledwaba het in 'n verklaring deurentyd na "'n amptenaar" ('official') in my kantoor", verwys, wat geskors is hangende die ondersoek.
Volgens haar het sy ná die inhegtenisname met hom gepraat, waarna hy skuld ontken het. Ledwaba het gesê sy, sowel as die amptenary van die munisipaliteit, bly "oopkop". "Die gereg moet sy loop neem, al aanvaar ons nie iemand is skuldig voordat hy in die hof skuldig bevind is nie. Die polisie moet voorts toegelaat word om sy ondersoek onbelemmerd af te handel en die hele regsirkel moet voltooi word."
Ledwaba het beklemtoon dat sy die aangeleentheid in 'n baie ernstige lig beskou. Volgens haar is die amptenaar aangeraai om tuis te bly tot tyd en wyl die ondersoek verder gevorder is. Geen interne tugstappe is tans teen hom aanhangig gemaak nie.
Mnr. Kobus van der Merwe, DA-raadslid, het gesê dis 'n kommerwekkende verwikkeling in die rooftog-sage. "As dieper ondersoek ingestel word, kan nog skokke kom. "Dit maak my bekommerd dat mense in die binnekring van die dorp se burgemeester van so 'n ernstige misdaad verdink word."
Mnr. John Fourie, onafhanklike raadslid, het aan Die Pos gesê hy is dankbaar vir die vordering in die ondersoek, maar sy kommer uitgespreek oor die gesloer met die afhandeling van sake van amptenare oor wie se kop 'n swaard hang.
Dit kos die belastingbetaler derduisende terwyl die strafregtelike saak aan die gang is en die interne tugverhoor hangende. Die amptenaar word betaal om tuis te bly.
Molala is op borgtog van R5 000 vrygelaat. Die saak is tot Dinsdag, 12 Januarie, uitgestel vir verdere ondersoek.
01-15-2010, 02:17 AM #2157
Polisielid 'kan werk ondanks saak'
Kaapstad - 'n Polisieman wat teregstaan op aanklag van gewapende roof sal kan terugkeer werk toe indien hy op borgtog vrygelaat word.
Konst. Llewellyn Anthony van die Tafelbaaihawe-polisiestasie is glo die versekering gegee dat sy werk vir hom wag, ondanks die feit at hy glo aan diens was toe hy na bewering in 'n gewapende rooftog betrokke was.
Anthony se aanvanklike borgtogaansoek is verlede week in die landdroshof hier van die hand gewys, maar 'n tweede aansoek is gebring nadat nuwe feite aan die lig gekom het.
Dié feite, waaronder dat sy werkgewer die versekering gegee het dat hy nie sy werk kwyt is nie, is gister deur mnr. Madiney Arnold, Anthony se regsverteenwoordiger, in die hof genoem.
Arnold het betoog dat borgtog heroorweeg moet word omdat dit intussen aan Anthony toegestaan is in 'n afsonderlike saak wat met bedrog verband hou.
Volgens Arnold is borgtog in daardie saak nie deur die staat teengestaan nie en volg dit dat dit ook nie hier teengestaan moet word nie.
Die aansoek is egter tot Maandag uitgestel omdat die staatsaanklaer, me. Natalie Johnson, sowel as die ondersoekbeampte nie beskikbaar was nie.
Me. Gail October het gister vir Johnson ingestaan.
Arnold het sterk beswaar aangeteken teen verdere uitstel.
Landdros Vusi Mhlangu het wel die saak uitgestel, maar gewaarsku dat al die betrokke partye Maandag in die hof moet wees.
Anthony is op 17 Desember in hegtenis geneem nadat hy glo in die Tafelbaai-hawe vier Chinese mans met 'n vuurwapen van R250 beroof het.
Hy het ook glo ná die beweerde rooftog met 'n polisievoertuig oor een van die slagoffers gery.
01-15-2010, 02:20 AM #2158
'Vat VS-polisiehoof vas'
Die Onafhanklike Klagtedirektoraat beveel aan dat komm. Amon Mashigo, die Vrystaatse polisiehoof, en 'n paar van sy adjunkte vasgevat word weens die "manipulering van misdaadstatistieke", die misbruik van reistoelaes en ongemagtigde aanstellings.
Mnr. Dan Morema, die OKD se hoof in die Noord-Kaap, het die ondersoek teen die provinsiale bestuur van die polisiediens in die Vrystaat uitgevoer nadat pres. Jacob Zuma se kantoor dit gelas het.
Mnr. George Mashale, 'n polisiereservis wat die klagtes by Zuma ingedien het, het aan Volksblad gesê hy gaan nog dié week die president versoek om Mashigo as die polisiehoof te "verwyder".
"Ons is moeg en sat vir korrupte mense. Ek wil pres. Zuma die eer gee. Hy het sy belofte nagekom om alle klagtes van korrupsie te ondersoek."
Morema het verskeie ongerymdhede in sy verslag uitgewys, soos die manipulasie van statistieke, ongemagtigde aanstellings van 36 burgerlikes en 'n paar gevalle waar reistoelaes misbruik is. Hy het aan mnr. Nathi Mthethwa, minister van polisie, aanbevelings gedoen hoe Mashigo en sy bestuur vasgevat moet word. Op van die klagtes wag hy vir terugvoering van die minister se kantoor.
Morema het bevind dit is waar dat dir. Joey Kers, die provinsiale hoof vir misdaadintelligensie, verkeerde misdaadstatistieke aan die minister van polisie gegee het met 'n besoek in Januarie 2009. Mashale se klagte het gelui Kers is gewaarsku dié syfers is verkeerd en dat Mashigo hiervan kennis gedra het.
Een van die klagtes is dat Mashigo twee polisiebeamptes beveel het om met sy ampsmotor en 'n staatsvoertuig na Pretoria te ry terwyl hy gevlieg het. Die een beampte se verweer was dat hy 'n waarskuwingsverklaring moes bekom, waarin hy misluk het. In nog 'n geval het asst.komm. Pierre le Roux en asst.komm. Thapelo Mamabolo glo die begrafnis van Mashigo se skoonpa bygewoon, en reis- en verblyftoelaes geëis. Luidens Mashale se klagtes het Mamabolo ook 'n geleentheid gekry en steeds geëis.
Die OKD se verslag lui geen beleid kon gekry word wat dié rit regverdig nie. Hy het bevind Mashigo se sekretaresse het in opdrag van hom met 'n staatsmotor na Pretoria gereis om dokumente en 'n selfoon te gaan haal wat glo nie gepos of gekoerier kon word nie. Sy het ook 'n sportwedstryd van haar kind bygewoon en reis- en verblyfkoste geëis.
Die OKD het bevind die aanstelling van 36 burgerlikes by die eenheid vir misdaadintelligensie is gedoen sonder dat die beleid gevolg is. Die prosedure wat daarop gevolg het en die antwoorde hieroor deur die polisie is ook "twyfelagtig".
Volgens Mashale is die mense deur Kers en sy vriendin in sy kantoor aangestel. Die meeste is familielede en vriende. Die poste is nooit geadverteer nie. Mnr. Moses Dlamini, nasionale woordvoerder van die OKD, het die verslag bevestig.
Mashigo het by monde van 'n woordvoerder gesê die saak is steeds sub judice en hy gaan nie nou kommentaar lewer nie.
01-15-2010, 02:22 AM #2159
Regering 'kan niks doen' vir SAners in Zim
Kaapstad - Die Suid-Afrikaanse regering sê hy kan niks doen om sy burgers in Zimbabwe te beskerm voor 'n ooreenkoms vir die beskerming van beleggings (Bipa) met dié land nie deur albei regerings bekragtig is nie.
Dr. Rob Davies, minister van handel en nywerheid, het aan Landbou.com gesê die regering het "geen instrument" wat ingryping moontlik maak nie en wag vir die bekragtiging van die Bipa, wat nog na die parlement verwys moet word.
Die Suid-Afrikaanse Regering sê hy kan niks doen om sy burgers in Zimbabwe te beskerm nie totdat 'n ooreenkoms vir die beskerming van beleggings (Bipa) met dié land deur albei parlemente bekragtig is nie.
Dít kan maande duur en intussen blyk die Zimbabwiese regering sy aanslag op wit boere te verskerp het. Volgens 'n woordvoerder van dié regering is hy van plan om alle wit boere uit Zimbabwe te verjaag en selfs die weermag daarvoor te gebruik, sê mnr. Willie Spies, regsverteenwoordiger van AfriForum.
AfriForum het in die Noord-Gautengse Hooggeregshof geslaag met 'n aansoek om met 'n regsproses teen Zimbabwe te begin wat daarop gemik is om 'n uitspraak van die SAOG-tribunaal in Suid-Afrika af te dwing.
01-15-2010, 02:36 AM #2160
WB 2010 'is 'n terreur-risiko'
Kaapstad - Daar bestaan 'n risiko dat 'n terreurgroep verwant aan Al-Kaïda die Wêreldbeker-sokkertoernooi as platform vir 'n aanslag teen 'n Westerse teiken in Suid-Afrika kan gebruik.
Luidens 'n artikel wat die Suid-Afrikaanse Instituut vir Rasseverhoudinge (SAIRR) oor so 'n terreurbedreiging gister op sy webtuiste gepubliseer het, "draai dit rondom die moontlikheid dat 'n beweging wat verbonde is aan Al-Kaïda die toernooi as 'n platform kan gebruik vanwaar 'n enorme aanslag teen 'n Westerse teiken in Suid-Afrika van stapel gestuur kan word".
Dié artikel is in reaksie op die onlangse aanval op Togo se sokkerspan in Angola. Vrese het ontstaan vir soortgelyke aanvalle vanjaar in Suid-Afrika.
Mnr. Frans Cronjé, skrywer van die artikel, het gister aan Die Burger gesê dit is nie "stupid", soos dr. Danny Jordaan, hoof van die plaaslike reëlingskomitee gesê het, om te dink daar bestaan so 'n moontlikheid nie.
Die bedreiging is egter nie van "relatiewe klein en geïsoleerde rebelle en politieke groepe" soos die groep wat vir die aanval in Angola verantwoordelikheid aanvaar het nie.
Dit is ook nie te sê só 'n aanval gáán gebeur of dat dit waarskynlik is nie, lui die artikel.
Daar is "baie bewyse" dat Al- Kaïda eerder Westerlinge in "derdeparty-lande" aanval omdat dit "moeilik" is om hulle in Westerse lande aan te val.
Van die omstandighede of voorwaardes vir só 'n aanval "is in plek" in Suid-Afrika. Dit sluit in "poreuse grense"en dat beheermaatreëls om die land binne te kom en te verlaat "maklik" omseil word.
Dit lyk wel of Suid-Afrika "byna alle faktore" wat hy wel kan beheer, goed onder beheer sal hê vir die toernooi.
"Maar internasionale terrorisme is nie iets waaroor ons die kapasiteit het om baie beheer uit te oefen nie. Een van die doeltreffendste bates wat enige terroristegroep kan besit, is om sy volgende teiken te oorreed daar is nie meer vir hulle 'n risiko nie."